L-aħħar analiżi annwali tal-Impjiegi u l-Iżviluppi Soċjali fl-Ewropa (ESDE), li ġiet ippubblikata llum, turi riżultati inkoraġġanti. Inħolqu madwar tliet miljun impjieg filwaqt li l-impjiegi żdiedu, biex b'hekk tnaqqas il-faqar. Madanakollu, ir-rata tal-qgħad għadha għolja, b'disparitajiet enormi bejn l-Istati Membri. Is-soċjetajiet u s-swieq tax-xogħol se jeħtiġilhom jadattaw għal forom ġodda ta' xogħol. Ir-rapport ta' din is-sena dwar l-Impjiegi u l-Iżviluppi Soċjali – jew “ESDE” fil-qosor – jiffoka fuq l-impjieg bħala mezz biex jiġu indirizzati l-faqar, id-diġitalizzazzjoni u d-dinja tax-xogħol li qed tinbidel, ir-rwol tad-djalogu soċjali, id-disparitajiet bejn l-Istati Membri u l-integrazzjoni tar-refuġjati fis-suq tax-xogħol. Il-Kummissarju għall-Impjiegi, l-Affarijiet Soċjali, il-Ħiliet u l-Mobbiltà tal-Ħaddiema, Marianne Thyssen, ikkummentat hekk: “Din l-analiżi annwali turi li l-isforzi li għamilna tul dawn l-aħħar snin qed iwasslu għal riżultati tanġibbli. L-ekonomiji tagħna għadhom qed joħolqu l-impjiegi, u l-familji raw il-qligħ disponibbli tagħhom jiżdied. Madanakollu, ħafna nies li jaħdmu għadhom jgħixu fil-faqar, u dan juri li mhux biżżejjed li jinħolqu l-impjiegi, iżda li jridu jinħolqu impjiegi ta' kwalità. Barra minn hekk, is-soċjetajiet u s-swieq tax-xogħol qed jinbidlu bħala riżultat ta' teknoloġiji ġodda u forom ġodda tax-xogħol. Dawn iwasslu għal opportunitajiet ġodda, iżda wkoll għal sfidi ġodda, u għandna niżguraw li ħadd ma jinqata' lura. Bil-Pilastru Ewropew tad-Drittijiet Soċjali u inizjattivi ġodda fil-qafas tal-Aġenda l-Ġdida tagħna għall-Ħiliet, għandna l-għan li nindirizzaw dawn l-isfidi bl-aktar mod dirett possibbli.” L-impjieg qed jiżdied, u qed inaqqas il-faqar L-għadd ta' Ewropej f'impjieg laħaq il-232 miljun, u kien l-ogħla qatt imkejjel. Is-sena l-oħra nħolqu tliet miljun impjieg, il-biċċa l-kbira minnhom permanenti. Fil-biċċa l-kbira tal-każijiet, impjieg full-time jaf iħares lin-nies mill-faqar b'mod effettiv. Is-sehem tal-popolazzjoni tal-UE li jinsab f'riskju ta' faqar jew ta' esklużjoni soċjali (23,7 %) huwa l-aktar wieħed baxx f'dawn l-aħħar ħames snin. Madanakollu, 8.3 % tal-Ewropej jinsabu qiegħda (Ottubru 2016), u l-Analiżi tenfasizza kemm kien sar diffiċli fis-snin ta' wara l-kriżi (2008-2013) li n-nies jerġgħu jibdew jaħdmu: kienu biss wieħed minn kull tmien persuni qiegħda li rnexxielhom isibu impjieg permanenti full-time fi żmien tliet snin. Ir-rata tal-qgħad fost iż-żgħażagħ, li għadha ogħla minn 20 %, għadha sors ewlieni ta' tħassib. Dinja tax-xogħol li qed tinbidel Il-ġejjieni tax-xogħol qed jinbidel f'kuntest ta' diġitalizzazzjoni tal-ekonomija li qed tiżdied, b'mod partikolari permezz tal-ħolqien ta' pjattaformi diġitali u tal-ekonomija kollaborattiva li huma mistennija joffru opportunitajiet ġodda ta' xogħol, l-aktar bħala impjiegi indipendenti. L-investiment fl-ICT seta' kien responsabbli għal terz tat-tkabbir ekonomiku tal-UE bejn l-2005 u l-2010, iżda ħafna postijiet tax-xogħol fl-ICT għadhom battala. L-investiment fil-ħiliet huwa kruċjali jekk verament iridu jiġu sfruttati l-benefiċċji kollha tad-diġitalizzazzjoni. Konverġenza u diverġenza fl-UE Jeżistu sinjali inkoraġġanti ta' konverġenza mġedda, wara li d-disparitajiet kienu żdiedu b'mod sinifikanti wara r-reċessjoni profonda tal-2009. Minkejja dan għad hemm differenzi kbar, u l-prestazzjoni tas-swieq tax-xogħol u tal-politiki u l-istituzzjonijiet tal-protezzjoni soċjali fl-UE kollha kienet varjata ħafna bħala riżultat tal-iskossi ekonomiċi. L-integrazzjoni tar-refuġjati fis-soċjetajiet u fis-swieq tax-xogħol Fl-2015 u fl-ewwel disa' xhur tal-2016, l-Istati Membri rċevew kważi 2.2 miljun applikazzjoni għall-ażil. Madanakollu, meta jiġu biex jintegraw fis-swieq tax-xogħol tagħna r-refuġjati qed jaffaċċaw ostakli bħal pereżempju livelli ta' edukazzjoni aktar baxxi u nuqqasijiet fil-ħiliet lingwistiċi. L-investiment fl-edukazzjoni u fil-ħiliet lingwistiċi tagħhom u t-tħaffif tal-għarfien tal-ħiliet se jkunu ta' importanza ewlenija fil-faċilitazzjoni tal-integrazzjoni tar-refuġjati fis-suq tax-xogħol. Dan se jikkontribwixxi għat-tisħiħ tal-kapital uman tal-UE fl-isfond ta' soċjetajiet li qed jixjieħu. Il-bini tal-ħiliet għad-djalogu soċjali Hekk kif dawn il-forom ġodda ta' impjieg jistgħu jdgħajfu d-distinżjoni bejn l-impjegaturi u l-ħaddiema, jinħolqu sfidi ġodda għar-rwol li jaqdu s-sħab soċjali u d-djalogu soċjali fl-indirizzar tal-isfidi fis-suq tax-xogħol tal-lum. L-analiżi tal-ESDE tidentifika l-modi li bihom is-sħab soċjali jistgħu jwieġbu b'mod effettiv għal dawn l-isfidi, billi jirrappreżentaw lil dawn it-tipi ġodda ta' ħaddiema u impjegaturi u billi jaħdmu mal-awtoritajiet pubbliċi. Pereżempju, f'diversi Stati Membri għamliet ġodda ta' kumpaniji diġitali bħal Uber u l-ħaddiema affiljati magħhom qed jiġu inklużi dejjem aktar bħala sħab soċjali. Sfond L-analiżi tal-ESDE tirrapporta dwar l-aktar xejriet reċenti fil-qasam soċjali u tal-impjieg, u toffri riflessjonijiet dwar l-isfidi tal-ġejjieni u dwar it-tweġibiet possibbli ta' politika. Dan huwa r-rapport ewlieni tal-Kummissjoni Ewropea li jagħti evidenza u analiżi u li jirrieżamina x-xejriet u l-isfidi li ġejjin. Hemm ħafna eżempji konkreti ta' kif il-Kummissjoni beħsiebha tindirizza l-isfidi msemmija fir-rapporti annwali tal-ESDE. Il-Pilastru Ewropew tad-Drittijiet Soċjali huwa inizjattiva ewlenija, u kmieni s-sena d-dieħla, wara l-konsultazzjoni wiesgħa li tnediet f'Marzu tal-2016, se titressaq il-proposta finali tiegħu. Il-finijiet ewlenin tiegħu huma l-massimizzazzjoni tal-probabbiltà tal-impjieg, l-iżgurar ta' swieq tax-xogħol u ta' soċjetajiet inklussivi u l-appoġġar ta' konverġenza mġedda għall-aħjar fiż-żona tal-euro u fl-UE28 b'mod ġenerali. Se nsaħħu l-isforzi tagħna bħala parti mill-Aġenda Ġdida għall-Ħiliet li nedejna f'Ġunju tal-2016, biex nissuktaw ninvestu fil-ħiliet tan-nies u nippermettulhom jissodisfaw id-domandi tas-suq tax-xogħol. Dan jinkludi t-tnedija ta' Pjan ta' Azzjoni għall-Kooperazzjoni Settorjali dwar il-Ħiliet, li hija ppjanata għal kmieni s-sena d-dieħla. Fl-ewwel nofs tal-2017, f'dan il-kuntest se jitnieda wkoll “Għodda għat-Tfassil tal-Profil tal-Ħiliet għal Ċittadini ta' Pajjiżi Terzi”. Dan se jappoġġa l-identifikazzjoni, il-viżibbiltà u l-għarfien bikri tal-ħiliet u l-kwalifiki ta' dawk li jfittxu l-ażil, tar-refuġjati u ta' migranti oħra. Fl-aħħar nett, l-isforzi tal-Kummissjoni biex jitnaqqas il-qgħad b'mod ġenerali u l-qgħad fost iż-żgħażagħ b'mod partikolari qed jiksbu r-riżultati mixtieqa. Mill-2013, l-għadd ta' persuni żgħażagħ qiegħda naqas b'1.6 miljun, filwaqt li kien hemm 900,000 inqas persuni żgħażagħ barra mill-edukazzjoni, impjieg jew taħriġ. Bl-estensjoni tal-Garanzija għaż-Żgħażagħ, biż-żieda finanzjarja tal-Inizjattiva favur l-Impjieg taż-Żgħażagħ u bl-inizjattiva li ġiet ippreżentata dan l-aħħar biex, aktar minn qabel, Ninvestu fiż-Żgħażagħ tal-Ewropa, il-Kummissjoni għandha l-għan li timmassimizza l-probabbiltà li ż-żgħażagħ jirnexxu fis-suq tax-xogħol. Għal aktar tagħrif MEMO/16/4428 L-aħbar fuq is-sit tad-DĠ Impjiegi Ir-Rapport tal-ESDE 2016 Analiżi soċjali u tal-impjieg Segwi lil Marianne Thyssen fuq Twitter u Facebook #ESDE2016 Abbona għall-bullettin dwar l-impjiegi, l-affarijiet soċjali u l-inklużjoni tal-Kummissjoni Ewropea, li jitqassam b'xejn bil-posta elettronika